b"\n_START_ARTICLE_\nBergdorf Goodman\n_START_SECTION_\nRajamine ja varajane ajalugu (1899\xe2\x80\x931951)\n_START_PARAGRAPH_\nEttev\xc3\xb5tte juured ulatuvad 1899. aastasse, kui Herman Bergdorf avas Manhattanil oma r\xc3\xa4tsepapoe._NEWLINE_Samal aastal v\xc3\xb5ttis Bergdorf 23-aastase kaupmehe Edwin Goodmani endale \xc3\xb5pipoisiks. Kahe aastaga kogus Goodman piisavalt raha, et osta osalus firmas, mille uueks nimeks sai 1901. aastal Bergdorf Goodman. Hoolimata Bergdorfi eelistusest p\xc3\xbcsida odavamas linnaosas, kolis Bergdorf Goodman 1906. aastal prestii\xc5\xbeikamasse kohta Fifth Avenue l\xc3\xa4hedal. Selle tulemusel ostis Edwin Goodman Herman Bergdorfi osaluse firmas ja Bergdorf kolis tagasi Pariisi._NEWLINE_Kuigi Goodman tegi head \xc3\xa4ri naister\xc3\xa4tsepana ka 32. t\xc3\xa4naval, tahtis ta 1914. aastal edasi liikuda. Ta lasi ehitada viiekorruselise maja aadressil 616 Fifth Avenue, kus praegu asub Rockefeller Center. Goodmanist sai esimene k\xc3\xb5rgmoelooja, kes tutvustas ready-to-wear kaupa. Bergdorf Goodmanist sai ameerika ja prantsuse moe sihtkoht._NEWLINE_Pood kolis oma praegusele kohale 1928. aastal ja Goodman jaotas kaubamaja vajadusel v\xc3\xa4ljarenditavateks sektsioonideks. Esimeste rentnike seas olid Van Cleef & Arpels, Grande Maison de Blanc ja Dobbs the Hatter. \xc3\x9clemaailmse majanduskriisi ajal ostis Goodman \xc3\xa4ra terve maja. 1930. ostis Goodman ka \xc3\xbcmberkaudsete majade osalused ja tema oma oli varsti kogu kvartal. Sel perioodil oli Bergdorf Goodman piisavalt edukas, et laieneda, kuid Goodman eelistas juhtida vaid \xc3\xbchte kaubamaja, et omada isiklikku \xc3\xbclevaadet kaubast ja teenindusest.\n_START_SECTION_\nTeine generatsioon (1951\xe2\x80\x931972)\n_START_PARAGRAPH_\n1951. aastal v\xc3\xb5ttis ettev\xc3\xb5tte juhtimise \xc3\xbcle Goodmani poeg Andrew. Tema k\xc3\xa4e all saavutas pood oma lummuse, laiendades kaubavalikut ja teenuseid._NEWLINE_Andrew juhtimise all avati Bergdorfis karusnahasalong, arendas v\xc3\xa4lja eduka parf\xc3\xbc\xc3\xbcmi ('Armujook number \xc3\xbcheksa') ja l\xc3\xb5i Miss Bergdorfi \xe2\x80\x93 ready-to-wear kollektsiooni noorematele klientidele._NEWLINE_1959. aastal alustas Bergdorf Goodman laienemisprotsessi, mille l\xc3\xb5puks 1967. aastal oli kaubamaja peaaegu kaks korda suurem.\n_START_SECTION_\nUued omanikud (1972\xe2\x80\x931990)\n_START_PARAGRAPH_\nAastal 1972 m\xc3\xbc\xc3\xbcs Andrew Goodman kaubamaja Carter Hawley Hale Storesile (edaspidi CHH) 12,5 miljoni USA dollari eest. CHH-le kuulus ka sel ajal kolmekorruseline kaubamaja Neiman Marcus. Kuni kaubamaja m\xc3\xbc\xc3\xbcgini oli Bergdorf Goodman Ameerika \xc3\x9chendriikides ainus suur \xc3\xbchest isikust ainuomanikuga luksusmoe kaubamaja. Sellegipoolest oli Goodmani mittelaienemisotsuse t\xc3\xb5ttu kasumimarginaal suhteliselt tagasihoidlik._NEWLINE_Esialgu plaanis CHH Bergdorf Goodmani laiendada mitmesse kohta, l\xc3\xb5puks otsustati siiski \xc3\xbche kasuks. Sellest hoonest sai 1981. aastal Neiman Marcuse asukoht. 1975. aastal sai Dawn Mellow kaubamaja moeosakonna asepresidendiks. Tal \xc3\xb5nnestus kaasajastada konservatiivset kaubamaja ja temast sai 1984. aastal moeosakonna president. 1989. aastal lahkus Mellow kohalt, et t\xc3\xb6\xc3\xb6tada Gucci moemajas, kuid naasis 1994. aastal._NEWLINE_1987. aastal moodustasid Bergdorf Goodman, Neiman Marcus ja Contempo Casuals Neiman Marcus Groupi.\n_START_SECTION_\nT\xc3\xa4nap\xc3\xa4ev\n_START_PARAGRAPH_\n1990. aastal jagunes meeste- ja naisteosakond kaheks poeks. 1999. aastal avati eraldi iluosakond ja Goodman's Cafe, kus pakutakse p\xc3\xa4rastl\xc3\xb5unateed ja l\xc3\xb5unat._NEWLINE_2002. aastal l\xc3\xa4bis Bergdorf Goodman suure uuenduskuuri, 2003. aastal avas kaubamaja uuesti uksed. Sellest ajast peale on Bergdorf Goodmanis tegutsenud Chaneli, Giorgio Armani, Gucci, Versace ja Yves Saint Laurenti poed. Meesteosakonnas pakutakse selliseid br\xc3\xa4nde nagu Loro Piana, Kiton, Brunello Cucinelli, John Lobb, Thom Browne, Bontoni, Tom Ford ja Charvet."